**Ucis de-amor**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Prin viața asta sunt un meteor

Că noaptea-n vis te am, în zori cobor

Învins de soartă, ce pustiitor

Să fiu cu tine și să-mi fie dor.

Să fie Cronos un bătrân trișor

De nu mă lasă nici măcar să zbor

Când te ating cu gura pe picior?

Nu spun nimic, dar cred că am să mor

Ucis de dorul tău și de amor.

De-ai ști, iubito, ce chinuitor

Să fii în scena dragostei actor

Și timpul să te scoată din decor!

- Se derulează visele succint

Şi se deschid portaluri de argint,

Ochii se-nchid şi buzele te mint

Iar gura otrăvită de absint

Cerşeşte cu ardoare un alint,

Aş vrea să tac sau poate să dezmint

Că pelegrină-n strâmtul labirint

M-am dus departe şi-am negat ce simt

Dar astăzi m-am întors să mă prezint:

Pe ţărmul alb al Lunii, terebint

Cu trup fragil şi flori de hiacint

Visând înalt. Să fiu a ta, consimt!

Ioan Grigoraș Liliana Trif